**Lietuvos suaugusiųjų mėgėjų teatrų apžiūra-šventė „Atspindžiai“**

Danutė Vaigauskaitė

Lietuvos nacionalinio kultūros centro organizuojamos mėgėjų teatro apžiūros – tvirtas ir esminis mėgėjų teatro tobulėjimo pagrindas. Rengdamiesi „Atspindžių“ šventei, režisieriai sukuria po vieną, du, ar net tris naujus spektaklius, taip aktyvindami tautiečių kūrybines galias ir skatindami kūrybinio rezultato kokybę. Naujų teatrinių židinių atsiradimas – dar viena „Atspindžių“ vertybinė pusė. Širvintų rajone, Anciūnuose, susibūrė nauja teatro mėgėjų trupė ir parodė jaudinantį spektaklį pagal kraštiečių tremtinių atsiminimus „Vagonų dundesy atgyja dienos praeities“, režisierius Gediminas Makauskas. Šventėje debiutavo režisierius Tomas Kizelis su Varėnos teatro studijos „Kizas“ poezijos spektakliu „Gyvenimo laimė, tai laimė gyventi“. Į teatro mėgėjų gretas įsiliejo dar vienas režisierius Gediminas Gutauskas su Jonavos kultūros centro teatro spektakliu Martin Bellemare „Laisvė“. Puikios aktorės bei dramaturgės Majos Tarachovskajos (sceninis slapyvardis Asia Kotliar) iniciatyva Klaipėdoje gimė naujas žydų teatras „Šatil“, aktyviai palaikomas miesto žydų bendruomenės. Šis kolektyvas sėkmingai debiutavo „Atspindžiuose“ su A. Kotliar pjėse „Mamulės“, režisierius Nerijus Gedminas.

2018 metų „Atspindžių“ šventėje buvo parodyti 78 suaugusiųjų mėgėjų teatrų spektakliai, kuriuose vidutiniškai vaidino apie 10 aktorių. Aritmetika paprasta, bet įspūdinga: veik 800 teatro mėgėjjų šventė „Atspindžius“, atskleidė savo kūrybinius slėpinius, liudijo Lietuvos mėgėjų teatro gyvybingumą. Tokios aiškios mėgėjų teatro palaikymo, skatinimo, organizavimo struktūros neturi nė viena kita Europos šalis, todėl mūsų teatro mėgėjų kūrybos kokybė ryškiausiai matoma visame regione. Net 60 spektaklių sukurta pagal nacionalinę dramaturgiją: klasikų Žemaitės, Liudvikos Didžiulienės-Žmonos, Vaižganto, Vienuolio, Balio Sruogos, Kazio Inčiūros, šiuolaikinių autorių Kazio Sajos, Justino Marcinkevičiaus, Daivos Čepauskaitės, Edmundo Untulio ir kt. kūrinius, taip pat nemažai režisierių savo spektakliams scenarijus rašė patys. Režisieriai Šarūnas Kunickas, Nerijus Gedminas, Donatas Žilinskas, Jonas Andriulevičius, Nida Vita Žilinskienė, Vita Vorienė, Audronė Palionienė, Neringa Danienė vadovauja dviem teatrams, o režisieriai Eligijus Daugnora, Jonas Buziliauskas, Vincas Andriuška „Atspindžiuose“ parodė po du spektaklius.

Praėjusi „Atspindžių“ šventė buvo ypatinga dar keliais aspektais. Išryškėjo auganti miestelių ir kaimų vaidintojų kokybė. Čia vėl matoma LNKC svarba! Centro skirtas mėgėjų teatro režisierių ir aktorių seminarų, kuriuos organizavo tuometė Klaipėdos universiteto (dabar jau LMTA Klaipėdos fakulteto) Teatro katedra, finansavimas sutvirtino mėgėjų profesinius gebėjimus ir davė akivaizdžių rezultatų. Svarbu ir tai, jog mėgėjų teatrai toliau grynina savo paskirtį teatrinės kultūros fone: atsakingiau rinkdamiesi pastatymų dramaturgiją, teatrai kuria ir savo dramaturgiją apie krašto iškilius žmones, miestelio praeities gyvenimą. Šis kelias priartina mėgėjus prie dokumentinės sceninės kūrybos, kur pakanka atpasakoti gerai pažįstamą savo žemiečių gyvenimo istoriją, išvengiant sudėtingo charakterių kūrimo proceso, reikalaujančio didelės aktorinės meistrystės. Šiame kelyje lyderiauja Panevėžio rajono Miežiškių bendruomenės teatras, jau kelintą kartą su didžiule meile, pagarba, estetiniu pasigerėjimu prikeliantis gyvenimui savo miestelio praeitį. Kaip meninė-dokumentinė vertybė, Miežiškių bendruomenės spektakliai turėtų būti filmuojami, rodomi per Lietuvos nacionalinę televiziją ir saugomi ateities kartoms. Originalią mėgėjų teatro kūrybą apie savo krašto šviesuolius paskatino 2018 m. dainų šventės Teatro diena, skirta filosofui, kultūros skleidėjui Vydūnui atminti. Net 50 teatrų rodė spektaklius apie Vydūną ir krašto įžymybes, kūrusias Lietuvą prieš 100 metų. Čia savo kūrybiniais ieškojimais išsiskiria Birštono Vienkiemio, Palangos „Grubusis“, Biržų Boriso Dauguviečio teatrai, Kalvarijos „Titnagas“, Raseinių „Braižas“, Varėnos r. Matuizų „Giraitė“, Skapiškio „Stebulė“ ir daugelis kitų teatrų.

Dar vienas svarbus Atspindžių išskirtinumo aspektas – atsakingai, kūrybingai, su meile ir pagarba dalyviams surengtos regioninės ir baigiamosios šventės! XXI amžiuje, kai jau gerokai pavargome nuo renginių įvairovės, kai nuolat trūksta pinigų ir niekas net „ačiū“ nepasako už liejamą prakaitą, visos „Atspindžių“ šventės alsavo meile ir šviežuma! Jolanta Narbutaitienė Ignalinoje, Vaidas Kvedaras, Vaida Skuodienė Gargžduose, Sandra Zakarienė, Algimantas Armonas Kelmėje, Daiva Kasulaitienė, Renata Medelienė Vilkaviškyje, Ramunė Uždavinienė, Asta Simonaitė ir Robertas Lavickas Pasvalyje, Jolita Janušonienė ir Neringa Danienė Kupiškyje, Šarūnas Kunickas ir Regina Katinaitė-Lumpickienė Utenoje nusipelnė didžiausių gerumo ir padėkos žodžių už atsidavimą mėgėjų teatro bendruomenei, jai surengus tikras sielos šventes! AČIŪ jums ir jūsų komandoms!

2018 m. „Atspindžių“ šventė liudija, kad šiandienos Lietuvos mėgėjų teatras yra įvairiapusis, kokybiškas, motyvuotas, kūrybingas ir perspektyvus, su kuo visus sveikinu ir linkiu tolesnių savasties paieškų.